സംസ്ഥാന പിന്നാക്ക വിഭാഗ വികസന കോർപ്പറേഷൻ ഒ ബി സി / മതന്യൂനപക്ഷ വിഭാഗത്തിൽപ്പെട്ട പ്രൊഫഷണലുകൾക്ക് സ്റ്റാർട്ട്അപ് സംരംഭം ആരംഭിക്കുന്നതിനുളള വായ്പാ പദ്ധതിയിലേക്ക് ഓൺലൈനായി രജിസ്റ്റർ ചെയ്യാം . പദ്ധതി പ്രകാരം പരാമവധി 30 ലക്ഷം രൂപവരെ വായ്പ അനുവദിക്കും . ഗ്രാമപ്രദേശത്ത് 98,000 രൂപവരെയും നഗരപ്രദേശത്ത് 1,20,000 രൂപ വരെയും കുടുംബ വാർഷിക വരുമാനമുളള ഒ . ബി . സി വിഭാഗം പ്രൊഫഷണലുകൾക്ക് അഞ്ച് ലക്ഷം രൂപ വരെ ആറ് ശതമാനം പലിശ നിരക്കിലും അതിനുമുകളിൽ 20 ലക്ഷം രൂപവരെ ഏഴ് ശതമാനം പലിശ നിരക്കിലും വായ്പ ലഭിക്കും . ഇതേ വരുമാന പരിധിയിലുൾപ്പെട്ട മതന്യൂനപക്ഷ വിഭാഗം പ്രൊഫഷണലുകൾക്ക് 20 ലക്ഷം രൂപ വരെ ആറ് ശതമാനം പലിശ നിരക്കിൽ അനുവദിക്കും . ഈ വരുമാന പരിധിക്ക് മുകളിൽ ആറ് ലക്ഷം വരെ കുടുംബ വാർഷിക വരുമാനമുളള മത ന്യൂനപക്ഷ വിഭാഗം പ്രൊഫഷണലുകൾക്ക് 30 ലക്ഷം രൂപവരെ വായ്പ അനുവദിക്കുന്നതിനും പദ്ധതിയുണ്ട് . തിരിച്ചടവ് കാലയളവ് 84 മാസം വരെ . അപേക്ഷകർ സംസ്ഥാനത്തെ ഒ . ബി . സി / മതന്യൂനപക്ഷ വിഭാഗത്തിൽ ഉൾപ്പെട്ടവരും പ്രൊഫഷണൽ കോഴ്സുകൾ ( എം . ഫാം , ബയോടെക്നോളജി , ബി . സി . എ , എൽ . എൽ . ബി , ഫുഡ് ടെക്നോളജി , ഫൈൻ ആർട്സ് , ഡയറി സയൻസ് , ഫിസിക്കൽ എഡ്യൂക്കേഷൻ , ഫൊട്ടോഗ്രാഫി , വിഡിയോഗ്രാഫി മുതലായവ ) വിജയകരമായി പൂർത്തീകരിച്ചവരുമായിരിക്കണം . പ്രായം 40 വയസ് കവിയാൻ പാടില്ല . ഈ പദ്ധതി പ്രകാരം മെഡിക്കൽ / ആയുർവേദ / ഹോമിയോ / സിദ്ധ / ദന്തൽ ക്ലീനിക് , വെറ്ററിനറി ക്ലീനിക് , സിവിൽ എൻജിനീയറിംഗ് കൺസൾട്ടൻസി , ആർക്കിടെക്ച്ചറൽ കൺസൾട്ടൻസി , ഫാർമസി , സോഫ്റ്റ് വെയർ ഡെവലപ്മെന്റ് , ഡയറി ഫാം , അക്വാകൾച്ചർ , ഫിറ്റ്നെസ് സെന്റർ , ഫുഡ് പ്രോസസിങ് യൂണിറ്റ് , ഓർക്കിഡ് ഫാം , ടിഷ്യൂകൾച്ചർ ഫാം , വീഡിയോ പ്രൊഡക്ഷൻ യൂണിറ്റ് എൻജിനീയറിങ് വർക്ക്ഷോപ്പ് തുടങ്ങി പ്രൊഫഷണൽ യോഗ്യതയുമായി ബന്ധപ്പെട്ട വരുമാനദായകമായ ഏതൊരു നിയമാനുസൃത സംരംഭം ആരംഭിക്കുന്നതിനും വായ്പ ലഭിക്കും . പദ്ധതി അടങ്കലിന്റെ 95 ശതമാനം വരെ വായ്പ അനുവദിക്കും .